Ma deel hartroerende brief ná baba se hartoorplantingArgieffoto Danielle Wakefield, ŉ fotograaf, het die oomblik in die Seattle-kinderhospitaal in Washington, VSA vasgevang toe Mindy en Robert Lee Seay die nuus gekry het dat hul babaseuntjie, Lincoln, ŉ hartoorplanting sal ontvang. The Washington Post berig Lincoln is met ŉ hartdefek gebore en moes slegs ure ná sy geboorte reeds sy eerste hartoperasie ontvang. Toe hy net meer as vyf maande oud was, het dokters aan sy ouers gesê dat indien hy nie binne ses weke ŉ nuwe hart ontvang nie, hy nie sou oorleef nie. Op 18 Februarie, drie dae ná die ses weke-sperdatum, het die Seay-egpaar gehoor dat ŉ skenkerhart vir Lincoln gevind is. Die hart is daardie selfde aand nog in Lincoln se lyfie oorgeplant. Mindy het daarna ŉ ope brief geskryf aan die ma wie se baba se hart Lincoln ontvang het. “Ek wil hê jy moet weet dat daar nie woorde is om my dankbaarheid uit te spreek vir die ma wat jy in daardie laaste oomblikke [van jou kind se lewe] was nie en dat jy gewillig en in staat was om so onbaatsugtig aan ŉ ander persoon te gee. Ons paadjies mag dalk nooit kruis nie, maar ons sal altyd op ŉ bonatuurlike, spirituele manier verbind wees. Jou kind en myne is vir ewig verbind deur die hart wat in jou baarmoeder gevorm is nou in die liggaam van die kind klop wat in myne gevorm is. Hulle het op ŉ manier een geword en jou kind sal vir ewig voortleef in myne,” het Mindy geskryf. “Wanneer my kind bloei, sal ek aan jou dink. Wanneer ek sy stukkende knie verbind, sal ek aan jou dink. Wanneer ek sy hart hoor klop, sal ek jou onthou. Wanneer sy oë toegaan soos hy aan die slaap raak, sal ek jou pragtige kind onthou. Ek sal vir ewig hierdie geskenk wat jy ons gegee het koester. Ek belowe.” Die brief is sedert sy plasing reeds meer as 4 000 keer gedeel. Kyk gerus die foto’s en lees die volledige brief hier.